Sumarlestur er lestrarhvetjandi samstarfsverkefni Bókasafns Akraness og grunnskólanna á Akranesi . Á vordögum sáu bókaverðir skólasafnanna um að kynna verkefnið fyrir 6 - 10 ára börnum og þau fengu bækling um verkefnið með sér heim . Í ár skráðu 55 börn sig til þátttöku í sumarlestri og af þeim voru 33 virkir lesendur . Börnin lásu samtals 506 bækur og innihéldu þær samtals 23.587 blaðsíður . 27 börn skiluðu inn lesblöðunum sínum og urðu þátttakendur í lukkupottinum . Húllum-hæið hjá bókasafninu var haldið 1. ágúst sl. og tóku Byko og Sparisjóðurinn á Akranesi þátt í að styrkja viðburðinn . Þá mættu þeir krakkar úr sumarlestrinum sem höfðu skilað inn lesblöðunum sínum sem og krakkar sem voru að taka þátt í leikjanámskeiði Skátanna . Húllum-hæið hófst á ratleik sem dró börnin út um hvippinn og hvappinn í og við bókasafnið . Þau þurftu m.a. að koma sér í sjóræningjagír og leysa gátur Bókabéusar sjóræningja sem var falinn í myrkum geymslum skjalasafnsins . Í lokin fengu allir hressingu í Svöfusal og þá var dregið úr lesblöðunum . Sú lukkulega sem átti blaðið sem dregið var úr pottinum var því miður ekki viðstödd á Húllum-hæinu en hún heitir Ólöf Margrét Ómarsdóttir . Ólöf Margrét kom við á safninu nokkrum dögum seinna til þess að sækja vinninginn , forláta hjól í boði Byko . Þegar lesblaðið hennar var skoðað kom í ljós að hún hafði lesið 30 bækur sem innihéldu 2075 blaðsíður og hún því vel að verðlaununum komin . Starfsfólk bókasafnsins óskar Ólöfu til hamingju með vinningin og þakkar um leið öllum þeim börnum sem tóku þátt í sumarlestrinum , með óskum um lesbjarta framtíð og von um að þið haldið áfram að heimsækja safnið í vetur .